**KORRALDUS**

Kunda 05. juuli 2018 nr 273

**Keskkonnamõju hindamise algatamine**

**projekteerimistingimuste väljastamise menetluses**

OÜ Aseri Sadam esindaja Gaido Kentem on 10.05.2018 esitanud Viru-Nigula vallavalitsusele projekteerimistingimuste taotluse nr 1811002/06045 Viru-Nigula vallas Aseri alevikus Mere tn 17 kinnistule (katastritunnus 90301:001:0003) kaubasadama rajatiste ehitusprojekti koostamiseks ning projekteerimistingimuste taotluse nr 1811002/06052 Viru-Nigula vallas, Aseri alevikus Mere tn 17 kinnistule rannakalurite paadisadama ja supluskoha rajamiseks. Kinnistu omanik ja arendaja on OÜ Aseri Sadam.

Projekteerimistingimuste taotluse nr 1811002/06045 kohaselt soovitakse Mere tn 17 kinnistule rajada järgmised rajatised:

* Sissesõidukanal kaubalaevadele 8 000 dwt (deadweight tonnage, so kandevõime = kaup + laeva autonoomsuse varud, sh kütus, magevesi jms), sh Etapis 1 3000 dwt;
* Sildumisrajatised pikkusega 525 m, sügavus 10 m, kõrgus 3 m;
* Kaldakindlustised kogupikkusega 530 m;
* Uus territoorium pindalaga 33 200 m² (kaupade käitlemise – lastimise/lossimise, vedude ja vaheladude ala);
* Olemasoleva territooriumi rekonstruktsioon pindalaga 43 000 m²;
* Abilaevastiku sadam 2-le abilaevale pikkusega 25 m.

Taotleja on projekteerimistingimuste taotluses nr 1811002/06045 edastanud info kavandatud rajatiste kohta alljärgnevalt:

* Ehitusprojekt koostatakse arenduse kogumahule ja viidetega Etapi 1 osamahule. Ehitustöid tehakse etapiti.
* Sadama arendusega hõivatavale alale puudub kaubalaevade juurdepääs merelt. Kaubalaevade juurdepääsuks rajatakse sissesõidukanal (ekspl nr 1). Sissesõidukanali navigatsioonimärkide projekt koostatakse ehitusprojektist eraldi.
* Sadama arendusega hõivataval alal puuduvad teed. Sadama ala ühendatakse katastriüksusel Mere tn 17 paiknevate teedega.
* Sadama arendusega varem hõivatud alal (ekspl nr 5, ca 15 aastat tagasi alustatud täitetööde ala katastriüksusel Mere tn 17) puuduvad tehnovõrgud. Tehnovõrgud rajatakse läheduses paiknevate tsentraalsete tehnovõrkude baasil koostöös nende valdajatega kogu sadama ala ulatusele, sh elektrivarustus ja majandusjoogiveevarustus. Lokaalsena rajatakse sadama alale valgustus, sademeveekanalisatsioon ja tuletõrje veevõtukaevud (jääalune mereveevõtt). Reovesi, pilsivesi ja prügi antakse sadama alal üle vastavat tegevusluba omavale käitlejale.
* Sadama ala ümbritsetakse piiretega.
* Sadama piiretega ümbritsetud alale ei rajata haljastust.
* Liiklust sadamas ja selle lähedasel veealal korraldab sadama valdaja, sh sadamakapten. Liiklust veealal assisteerivad abilaevad.
* Rajatised on aastaringses kasutuses.

Projekteerimistingimuste taotluse nr 1811002/06052 kohaselt soovitakse Mere tn 17 kinnistule rajada rannakalurite paadisadam ja supluskoht.

Taotleja on projekteerimistingimuste taotluses nr 1811002/06052 edastanud info kavandatud rajatiste kohta alljärgnevalt:

* Ehitusprojekt koostatakse arenduse kogumahule ja viidetega 1 etapi osamahule. Ehitustöid tehakse etapiti.
* Sadama arendusega hõivatavale alale puudub paatide juurdepääs merelt. Paatide juurdepääsuks rajatakse sissesõidukanal. Sissesõidukanali navigatsioonimärkide projekt koostatakse ehitusprojektist eraldi.
* Sadama ja supluskoha arendusega hõivataval alal puuduvad teed. Sadama ja supluskoha ala ühendatakse Mere tn 17 kinnistul paiknevate teedega.
* Sadama arendusega külgneval alal (ekspl nr 5), ca 15 aastat tagasi alustatud täitetööde ala katastriüksusel Mere tn 17) puuduvad tehnovõrgud. Tehnovõrgud rajatakse läheduses paiknevate tsentraalsete või rajatava kaubasadama tehnovõrkude baasil koostöös nende valdajatega, sh elektrivarustus ja majandusjoogiveevarustus. Lokaalsena rajatakse valgustus. Täiendavat tulekustutusvett saab rajatava kaubasadama tuletõrje veevõtukaevust (merevesi). Reovesi, pilsivesi ja prügi antakse sadama alal üle vastavat tegevusluba omavale käitlejale.
* Sadama ja supluskoha ala ümbritsetakse piiretega.
* Sadama piiretega ümbritsetud alale ei rajata haljastust. Supluskoha olemasolev haljastus uuendatakse.
* Liiklust sadamas ja selle lähedasel veealal korraldab sadama valdaja, sh sadamakapten.
* Rajatised on hooajalises kasutuses.

Mere tn 17 kinnistu olemasolev maakasutuse sihtotstarve on 100% tootmismaa ja pindala 141 577 m². Krundil asub ehitisregistri andmetel muul (EHR kood 220851374) ehitisealuse pinnaga 29 900 m². Krunt asub Läänemere ja Meriküla oja ehituskeeluvööndis ja piirangvööndis. Krunti läbivad elektrikaablid ja gaasitorustikud. Krundil paikneb hulgaliselt geodeetilisi märke.

Kehtiva Aseri valla osavalla planeeringu (kehtestatud endise Aseri Vallavolikogu 28.09.2004 otsusega nr 138) kohaselt on Mere tn 17 maakasutuse juhtotstarbeks reserveeritud sadama maa (LS). Kehtivas üldplaneeringus on märgitud, et Aseri sadam on ehitamisel. Üldplaneeringu kohaselt on tulevikus arvestatavaks suunaks Aseri alevikus muuhulgas sadamateenused ja sellega kaasnev ettevõtlus.

Kehtiva üldplaneeringu põhjal on kinnitatud AS Kalotex sadama maa-ala kinnistu, Reeskalda tee ja Kalvi tee-äärse tootmismaa detailplaneering (kehtestatud endise Aseri Vallavolikogu 30.05.2001 otsusega nr 124), mis kehtib ka Mere tn 17 kinnistu osas. Nimetatud detailplaneeringu koostamise raames viidi läbi ka keskkonnamõjude hindamine 2000. aastal (Aseri sadama tankerikai ja süvendusprojekt, keskkonnamõjude hindamine, koostanud TALLMAC AS, 2000).

Projekteerimistingimustega taotletud kaubasadama rajatiste, rannakalurite paadisadama ja supluskoha rajamine Mere tn 17 kinnistule ei ole vastuolus kehtivate planeeringutega.

Arendaja on edastanud projekteerimistingimuste taotluste juurde 25.05.2018 ja 31.05.2018 täiendava info arendustegevuse ja sellega kaasnevate keskkonnamõjude kohta. Sadamate osas kavandatakse teha süvendustöid koos kaadamistöödega mahus kuni 1 000 000 m³ (sh kaubasadamas kuni 950 000 m3 ning rannakalurite paadisadamas ja supluskohas kuni 50 000 m3) ja täitetöid (ehitustöid) mahus kuni 500 000 m³ (sh kaubasadamas kuni 475 000 m3 ja rannakalurite paadisadamas ja supluskohas kuni 25 000 m3). Kaubasadamas vastuvõetavad kaubalaevad on suurema veeväljasurvega kui 1 350 t, sest 3 000 dwt kaubalaeva eeldatav veeväljasurve on 4 000 t ning 8 000 dwt kaubalaeva eeldatav veeväljasurve on 11 000 t. Kaubasadamas baseeruvad abilaevad (2 sildumiskohta) on veeväljasurvega alla 1 350 t. Rannakalurite paadisadamas silduvad väikelaevad on veeväljasurvega alla 1 350 t.

Vastavalt KeHJS § 6 lg 1 p 17, p 17 ja p 171 tuleb kaubasadama, rannakalurite sadama ja supluskoha arendustegevuseks läbi viia keskkonnamõjude hindamine, kuna kaubalaevad on suurema veeväljasurvega kui 1 350 t, süvendustööde maht ületab 10 000 m³ ning täitetööde maht ületab 10 000 m³. KMH võib koostada kogu sadamaarenduse tervikkompleksile (kaubasadama ja selle juurde kuuluvad rajatised ning rannakalurite paadisadam ja supluskoht), sellisel juhul tuleb keskkonnamõjusid leevendavad jms meetmed välja tuua eraldi mõlema projekti jaoks, so projekte saab peale KMH-d vaadelda eraldiseisvate projektidena, millele antakse eraldiseisvad ehitusload ja kasutusload.

Ehitustööd Mere tn 17 katastriüksusel ja riigile kuuluval merepõhjal, sh täitetööd ning süvendus- ja kaadamistööd riigile kuuluval merepõhjal teostatakse taotletava vee erikasutusloaga määratavatel tingimustel.

Projekteerimistingimuste väljastamise eelnõu ja keskkonnamõju hindamise algatamise eelnõu kohta on Viru-Nigula vallavalitsus küsinud arvamusi ja kooskõlatusi Keskonnaametilt, Keskkonnaministeeriumilt, Veeteede Ametilt, Tehnilise Järelevalve Ametilt, Maa-ametilt, Teila Eesti AS-ilt, Aseri Kommunaal OÜ-lt, AS-ilt Gaasivõrgud, OÜ-lt Elektrilevi, Aseri Tööstuspark AS-ilt ja N. R. Energy OÜ-lt.

Keskkonnaamet on oma kirjas (15.06.2018 nr 7-9/18/9674-2) märkinud, et ei pea vajalikuks projekteerimistingimuste väljastamise eelnõud ja keskkonnamõju hindamise algatamise eelnõud kooskõlastada, kuivõrd projekteerimistöödega hõlmataval alal ei paikne kaitsealuseid objekte.

Tehnilise Järelevalve Amet ei pidanud vajalikuks projekteerimistingimuste väljastamise eelnõu ja keskkonnamõju hindamise algatamise eelnõu kohta arvamust avaldada.

Veeteede Amet on 18.06.2018 kooskõlastanud projekteerimistingimuste väljastamise eelnõu ja keskkonnamõju hindamise algatamise eelnõu järgmise märkusega*: Sadamaehitiste ja süvendustööde projektid tuleb enne tööde algust kooskõlastada Veeteede Ametiga, vastavalt majandus- ja kommunikatsiooniministri 06. detsembri 2002.a määrusele nr 26 "Ehitustegevuse kord veeteel või navigatsioonimärgi vahetus läheduses või mõjupiirkonnas". Samuti tuleb navigatsioonimärgistuse rajamine kooskõlastada Veeteede Ametiga, esitades selleks navigatsioonimärgistuse projekti, vastavalt majandus- ja kommunikatsiooniministri* *02. detsembri 2002.a määrusele nr 18 "Navigatsioonimärgistuse kavandamise, rajamise, rekonstrueerimise, paigaldamise, järelevalve ja märgistusest teavitamise nõuded ning kord".*

Maa-amet on oma kirjas (14.06.2018 nr 6-3/18/9962-2) märkinud, et ei oma vastuväiteid projekteerimistingimuste väljastamise eelnõu ja keskkonnamõju hindamise algatamise eelnõu kohta, kuid palub küsida arvamust Mere tn 4 // 8 // 11 // 13 // 15 maaüksuse hoonestusõiguse omanikult.

Aseri Kommunaal OÜ on 19.06.2018 e-kirjas märkinud projekteerimistingimuste väljastamise eelnõude kohta järgmist: *Tagamaks reoveepuhasti töö, tuleb Aseri sadama projekteerimistingimuste väljastamisel (seoses Aseri reoveepuhasti asetsemisega projekteeritava sadama vahetus läheduses) arvestada järgmiste tingimustega:*

*1) Võttes aluseks sadama eskiisprojekti tuleb muuta reoveepuhasti süvamere väljalasu asukohta.*

*2) Reoveepuhasti juurdepääsuteele tuleb ette näha servituut (peab olema tagatud juurdepääs ööpäeva ringselt ka raske veokitega.*

*3) Tagada reoveepuhastisse suunduva asula reovee peakollektori ja süvamere väljalasu hoolduse võimalused.*

*4) Peab olema tagatud häireteta elektrienergia varustus.*

*5) Tagada vähemalt praegune olukord sademete pinnavee tõkestamisel sattumaks väljastpoolt reoveepuhasti territooriumilt mudaväljakule.*

*6) Tagada reoveepuhasti toimimiseks ettenähtud keskkonna tingimused.*

Projekteerimistingimustesse on lisatud eeltoodud Aseri Kommunaal OÜ esmased tingimused projekteerimiseks ning lisaks on seatud nõue edaspidiste projekteerimistööde käigus taotleda täiendavad tingimused Aseri Kommunaal OÜ-lt.

N.R.Energy OÜ on projekteerimistingimuste väljastamise eelnõu kohta oma 04.07.2018 kirjaga nr 108 edastanud arvamuse, millega palub projekteerimistingimuste väljastamise eelnõud täiendada järgnevalt:

*1). Kuna Mere tn 17 kinnistule projekteeritav sadamakompleks suurendab oluliselt kinnistu praegust kasutusaktiivsust ning kuna see omakorda avaldab olulist mõju naaberkinnistute valdajate majandustegevusele, siis peame vajalikuks lisada projekteerimistingimuste eelnõu punkti 5.21 ka kohustuse projekti kooskõlastamiseks piirinaabritega enne ehitusloa eelnõu esitamist arvamuse avaldamiseks EhS § 42 lg 7 punkti 2 alusel. Seda enam, et 2001. aastal kehtestatud piirkonna detailplaneering on oma sisult aegunud ning sellest tulenevalt on EhS § 27 alusel täpsustavate nõuete seadmine igati õigustatud.*

*2) Kuna kõik Mere tn 17 territooriumile viivad teed ja kommunikatsioonid läbivad ka vähemalt ühe piirinaabri valduses olevat kinnistut, siis kõikide selliste kommunikatsioonide trassid tuleb enne täpsema trasseeringu fikseerimist kooskõlastada vastava kinnistu valdajaga vältimaks nende majanduslike huvide kahjustamist. Kindlasti tuleb kooskõlastada ka lõplik trassivalik (jällegi EhS § 42 lg 7 p 2 nimetatud arvamuse avaldamise eeldusena).*

*3) Kinnistule 1089408 on seatud kehtiv reaalservituut (teeservituut), mille alusel servituudiga koormatud ala on avalikult kasutatav tee. Selle korrashoiukohustus lasub Viru-Nigula vallal ning tee korrastamise võimaldamine oligi üks servituudi seadmise põhieesmärke. Paraku ei ole nimetatud teelõiku siiani hakatud korrastama ning ei ole ka teada, millal seda tehakse. Mööname, et kohalikul omavalitsusel ei ole eelarvevahendeid kunagi üleliia, kuid tee korrashoid on siiski kohaliku omavalitsuse ülesanne (KOKS § 6 lg 1) ja praegune ebamäärane olukord ei tohiks kaua kesta. Kuna on ilmselge, et sadama praegune ligipääsutee ei vasta sadama perspektiivsetele nõuetele, siis oleme seisukohal, et lahenduseks oleks projekteerimistingimustes sätestatud kohustus arendajale rekonstrueerida/rajada ka sadama tegelikele vajadustele vastav ja nõuetekohane ligipääsutee oma kinnistule (vt EhS § 26 lg 4 p 9). Kuna nimetatud projekti osa puudutab otseselt trassile jäävate kinnistute valdajate majandustegevust (s.h võimalik tee-ala laienemine), siis ka see projekt tuleb kooskõlastada trassile jäävate kinnistute valdajatega (EhS § 42 lg 7 p 2 arvamuse avaldamise eeldusena).*

Projekteerimistingimuste eelnõusse on lisatud lähtuvalt N.R.Energy OÜ arvamuskirjast projekti (sh arendusega seotud tehnovõrkude projektide ja juurdepääsutee projektide) kohta vajalikke arvamuste küsimine piirinaabritelt EhS § 42 lg 7 punkti 2 alusel.

Ülejäänud menetlusse kaasatud asutused ja piirinaabrid on oma vastuskirjades märkinud, et ei oma vastuväiteid projekteerimistingimuste väljastamise ja keskkonnamõju hindamise algatamise kohta.

Aluseks võttes kohaliku omavalitsuse korralduse seaduse § 30 lg 1 punkti 2, ehitusseadustiku § 31 lg 1, keskkonnamõju hindamise ja keskkonnajuhtimissüsteemi seaduse § 3 lg 1 p 1 ja § 11 lg 2 ning lähtudes Viru-Nigula Vallavolikogu 25.01.2018.a otsuse nr 53 „Seadusega kohaliku omavalitsuse pädevusse antud küsimuste lahendamise otsustusõiguse delegeerimine Viru-Nigula Vallavalitsusele” punkti 1, OÜ Aseri Sadam poolt 10.05.2018 esitatud projekteerimistingimuste taotlustest nr 1811002/06045 ja nr 1811002/06052 ning 25.05.2018 ja 31.05.2018 esitatud täiendavast infost arendustegevuse ja nendega kaasnevate keskkonnamõjude kohta,

**Viru-Nigula vallavalitsus annab korralduse:**

1. Algatada keskkonnamõjude hindamine Viru-Nigula vallas Aseri alevikus Mere tn 17 aadressil AS Aseri Sadam kaubasadama rajatiste, rannakalurite paadisadama ja supluskoha rajamisega kaasnevate keskkonnamõjude hindamiseks vastavalt KeHJS § 6 lg 1 punktidele 16, 17 ja 171 (sadama või maismaaga ühendatud kai püstitamine, kui see teenindab 1 350 tonni ületava veeväljasurvega aluseid, süvendustööde maht üle 10 000 m³ ning mere põhja tahkete ainete uputamine mahuga üle 10 000 m³) projekteerimistingimuste väljastamise menetluses.
2. Keskkonnamõjude hindamise käigus selgitada välja keskkonnauuringute vajadus ja piiriülese keskkonnamõju hindamise vajadus.
3. Otsustaja on Viru-Nigula vallavalitsus (registrikood 75020500), Kasemäe 19, 44107, Kunda, e-post: vallavalitsus@viru-nigula.ee, tel 325 5960.
4. Korraldus jõustub teatavakstegemisest taotluse esitajale ja krundi omanikule.
5. Korralduse peale võib esitada vaide Viru-Nigula vallavalitsusele haldusmenetluse seaduses sätestatud korras 30 päeva jooksul arvestades korralduse teadasaamise päevast alates või kaebuse Tartu Halduskohtu Jõhvi kohtumajale haldusmenetluse seadustikus sätestatud korras 30 päeva jooksul arvates korralduse teatavakstegemisest.

Einar Vallbaum

vallavanem Pille Kajar

vallakantselei juht

vallasekretäri ülesannetes